UTEKÁČ. Obyvatelia obce Utekáč sa na chvíľu preniesli do minulosti. Na festivale histórie a remesiel to v sobotu dýchalo stredovekom.
Bohatý program uspokojil i toho najnáročnejšieho diváka. Vystúpili tu rytieri, lukostrelci, sokoliari, templári i tradiční slovenskí remeselníci.
Prišli aj sokoliari
Obec oslavovala 420. výročie prvej písomnej zmienky. "Keďže Utekáč má bohatú minulosť, rozhodli sme osláviť výročie prvej písomnej zmienky tento rok netradične. Išlo nám o to, aby sme oslovili každú vekovú kategóriu a myslím si, že sa nám to podarilo. Sprievod rytierov, templárskych bojovníkov, ukážky bitiek, ale aj sokoliari a ich dravce dokázali prítomných návštevníkov poriadne zaujať," hovorí hlavný organizátor Milan Pupala, predseda občianskeho združenia Iskra v Utekáči.
Festival sa konal pod záštitou predsedu vlády Slovenskej republiky Róberta Fica. Podujatie otvorili Rytieri z Bojníc tromi výstrelmi z kanóna.
"My sme sem prišli dnes ukázať všetko, čo vieme. Rôzne bitky, strely z kanónov i príchod kráľa Belu IV. do Utekáča. Chceli sme ukázať, prečo je Utekáč Utekáčom," skonštatoval Kamil Fojtík, šéf rytierskeho súboru z Bojníc.
Deti strieľali z luku
Hosťom celý deň hrala hudobná skupina Vrbovské vŕby z Vrbového. "V Utekáči sme prvýkrát a veľmi sa nám tu páči. Publikum nemalo chybu. Sám som si celé podujatie výborne užíval. Počas prestávok som dokonca sledoval program. Najviac ma zaujal rytiersky súboj bratov zo Žiliny," hovorí Andrej Budislav Jobus, člen skupiny Vrbovské vŕby.
Miestne futbalové ihrisko v Utekáči sa premenilo na bojové pole. Svoje stany si tu rozložili aj templári – cech Terra de Selinan zo Žiliny.
"Predviedli sme tradičné bojové oblečenie, zbrane i taktiky boja. Ukážky poslušnosti tiež nemohli chýbať. Účastníkom sme ponúkli aj možnosť ochutnať tradičné stredoveké jedlo, akým sú placky. Robili sme ich na ohni a podávali s bylinkovou omáčkou," hovorí Martin Tvarožek, vedúci skupiny templárov Terra de Selinan zo Žiliny.
Pre deti bol pripravený zaujímavý program. "Počas celého dňa mohlo každé dieťa, ktoré chcelo, prejsť akadémiou mládeže. Deti sa naučili strieľať z luku i kuše, ďalej sa naučili bojovať s mečom, mačetou a, samozrejme, akí by to boli rytieri bez koňa. V škole jazdenia sa od našich známych utekáčskych templárov mohli priučiť jazde na koni. Na záver boli pasovaní za rytierov čakateľov, keďže ešte nedovŕšili osemnásty rok," hovorí Pupala.
Z Divína prišli svoju presnú mušku ukázať Ján Kapec a Igor Makovník. "Nemal som ani kedy poriadne nasávať do seba atmosféru. Mali sme plné ruky práce. Pritiahli sme pozornosť nielen detí, ale aj dospelých. O luk a kušu sa doslova zvádzal boj," hovorí Ján Kapec. Na svoje prvé strieľanie z luku nezabudne ani deväťročný Zoran z Kokavy.
"Na začiatku som mal strach, ale bolo to jednoduché. Veľmi sa mi to páčilo," hovorí chlapec.
Rozruch v publiku urobili sokoliari z Mojína. "Bolo to také vzrušujúce. Veľmi oceňujem štýl, akým to urobili. Nebolo to také obyčajné. Cítili ste vietor vo vlasoch z krídiel dravých vtákov. Doslova lietali len pár centimetrov nad našimi hlavami. Museli sme sa dokonca aj uhnúť, pretože som mala pocit, že do mňa narazia," hovorí 73-ročná Júlia Bamtiaková z Utekáča.
Utekáčske točne chutili
S festivalom bola spokojná aj prvá dáma Utekáča. "Naozaj ma príjemne prekvapili. Takéto bohaté oslavy sme tu nemali už dávno.
Templári, sokoliari aj rytieri sem pritiahli viac ako tisíc ľudí z celého Slovenska," hovorí Zuzana Paľašová, starostka obce.
Koláče, dva druhy guláša, držky, tradičné stredoveké jedlo či známe utekáčske točne, na tom všetkom si mohli návštevníci festivalu pochutnať.
"Utekáč je známy tým, že sa tu každoročne konajú Majstrovstvá sveta v pečení toční. Na oslave prvej písomnej zmienky teda nemohli chýbať. Počas dnešného dňa sme ich urobili niekoľko stoviek," smeje sa Jozef Josypčuk, hlavný šéfkuchár.
Remeselnícka ulica tiež priťahovala pohľady ľudí. "Robíme ukážky tkania, pradenia i prácu s ľanom," hovorí Eva Sojková.
Aj deti z miestnej základnej školy s materskou školou tu reprezentovali svoje práce. "Pletené náramky či kofoláčikov vyrobili žiaci ôsmeho ročníka. Za utŕžené peniažky si plánujeme kúpiť ďalší materiál," hovorí ôsmak Jakub Ružička.
Ako sa vyrábajú cínoví vojačikovia, to predviedli Zuzana Mlynáriková a Marcel Pekar. "Prišli sme sem až z Považskej Bystrice a musím sa priznať, že sme mali trochu aj obavy, kam ideme. No nakoniec som sa tu skvelo zabavil. Ľudia priam hltali očami našu prácu," hovorí Marcel Pekar.
Na festivale ste mohli vidieť aj slávnu dvojicu z Poltára. Hanka Rechtoríková so svojimi suvenírmi pre šťastie a Rastislav Boško s dlátom v ruke patria medzi umelcov, ktorí nechýbajú ani na jednom podujatí. Umelecké kováčstvo sem prišli predviesť Aneta Pastieríková a Anna Budáčová.
"Ďakujem všetkým ľuďom, ktorí priložili ruku k dielu a pomohli mi, aby sa prvý ročník festivalu histórie a remesiel mohol uskutočniť. Ďakujem sponzorom, bez ktorých by to jednoducho nešlo a ďakujem aj ľuďom, ktorí prišli," dodá na záver Pupala.